Brokholm Sø
Brokholm Sø, genskabt sø i det nordøstlige Salling; 83 ha. Søen ligger ca. 6 km nordøst for Roslev, og genskabelsen blev fuldendt i 1999. Samtidig blev der plantet ny skov øst for søen, Havbjerg Skov, og sammen med et tidligere tørvegravningsområde, Gåsemosen, udgør de tre områder et samlet nyt naturområde, forvaltet af Naturstyrelsen og Skive Kommune.
Den oprindelige sø havde omtrent samme udstrækning som den genskabte. Den blev løbende afvandet i 1800- og 1900-t., med sidste grundvandssænkning i 1953. I de sidste årtier af 1900-t. blev omkostningerne ved afvandingen for store i forhold til udbyttet, og ejerne indgik aftale med staten om søens genopretning.
Søen er lavvandet, max. 2 m dyb, og den giver gode betingelser for en lang række ande- og vadefugle. Ud over søen indgår også de nærliggende engområder, i alt ca. 60 ha, som en del af naturområdet. Søen har udløb gennem Hinnerup Å til Limfjorden.
Den unge Havbjerg Skov er på 108 ha og har en varieret bevoksning af løv- og nåletræer, tilpasset de forskellige jordbundstyper. Afmærkede ruter fører gennem skoven.
Ved søens østside findes Brokholm Naturcenter og et fugletårn i den tidligere pumpestation. Ved naturcentret findes også et astronomisk observatorium, drevet af Amatørastronomisk Forening Brokholm.